b'\n_START_ARTICLE_\nACC-oksidaasi\n_START_PARAGRAPH_\nACC-oksidaasi eli 1-aminosyklopropaani-1-karboksylaattioksidaasi on entsyymi, joka hapettaa 1-aminosyklopropaanikarboksyylihapon eteeniksi. Entsyymi\xc3\xa4 esiintyy kasveissa ja se osallistuu eteenin tuottajana muun muassa kasvien hedelmien kypsymiseen. ACC-oksidaasin EC-numero on EC 1.14.17.4.\n_START_SECTION_\nToiminta\n_START_PARAGRAPH_\nRakenteeltaan ACC-oksidaasi on monomeeri ja entsyymin molekyylimassa on noin 35\xe2\x80\x9339 kDa. ACC-oksidaasi vaatii koentsyymeikseen askorbiinihappoa ja rautaa. Isoaskorbiinihappo voi toimia koentsyymin\xc3\xa4 askorbiinihapon sijaan, mutta t\xc3\xa4ll\xc3\xb6in entsyymin toiminta ei ole yht\xc3\xa4 tehokasta. ACC-oksidaasi vaatii toimiakseen my\xc3\xb6s hiilidioksidia, joka mahdollisesti muodostaa entsyymin lysiiniaminohappojen sivuketjujen kanssa karbamaattiryhmi\xc3\xa4, jotka koordinoituvat rauta-atomeihin. Hapettimena reaktiossa toimii happi. ACC-syntaasin katalysoiman reaktion reaktiomekanismista ei ole t\xc3\xa4ytt\xc3\xa4 varmuutta. Entsyymi muodostaa mahdollisesti 1-aminosyklopropaani-1-karboksyylihaposta N-hydroksyylijohdannaisen, joka hajoaa eteeniksi, vedeksi, hiilidioksidiksi ja syanoformiaatti-ioneiksi, jotka ovat ep\xc3\xa4stabiileja ja hajoavat syanidi-ioneiksi ja hiilidioksidiksi. Askorbiinihappo hapettuu reaktiossa dehydroaskorbiinihapoksi._NEWLINE_Er\xc3\xa4iden kasvien kasvua s\xc3\xa4\xc3\xa4televien maatalouskemikaalien esimerkiksi proheksadionikalsium ja trineksapakki-etyyli voivat toimia askorbiinihapon rakenteen matkijoina ja est\xc3\xa4\xc3\xa4 ACC-oksidaasin toimintaa. Niiden teho perustuu osittain t\xc3\xa4h\xc3\xa4n.'